Vermiste 11-jarige se liggaam gevindArgieffoto ŉ Soektog na ŉ vermiste 11-jarige dogtertjie van Mpumalanga het tragies geëindig toe haar liggaam gevind is net twee dae nadat sy vermis geraak het. Sers. Gerald Sedibe, woordvoerder van die polisie, het gesê die kind het Maandag in Embalenhle naby Secunda vermis geraak. Volgens Sedibe het die kind se ma haar na ŉ nabygeleë winkel gestuur, maar sy het nooit teruggekeer nie. “Die familie het na haar gaan soek, maar kon haar nêrens vind nie en het toe die polisie genader. ŉ Vermistepersoonsaak is oopgemaak en ŉ span wat bestaan het uit speurders, lede van die polisie se honde-eenheid en polisieduikers is onmiddellik saamgeroep om na die dogtertjie te soek,” het Sedibe gesê. Hy het gesê die span het die gebied, insluitend ŉ nabygeleë rivier, Maandagaand en Dinsdag tot laat gefynkam, maar kon geen teken van die kind opspoor nie. “Omstreeks 06:30 gister is die polisie na ŉ huis in Uitbreiding 15 in Embalenhle ontbied nadat van die gemeenskapslede die liggaam van ŉ kind in die erf buite ŉ huis sien lê het. ŉ Vinnige ondersoek deur die polisie het vasgestel dat dit die liggaam van die 11-jarige kind is wat vroeër as vermis aangemeld is.” Volgens Sedibe was daar geen ooglopende merke aan die kind se liggaam wat op die oorsaak van haar dood dui nie, en sal dit deur ŉ nadoodse ondersoek bepaal word. Niemand is nog in verband met die kind se moord in hegtenis geneem nie. Enigiemand met meer inligting word versoek om kapt. Sakhile Mlotshwa by 071 738 4148 of Stop Misdaad by 08600 10111 te skakel.